b'\n_START_ARTICLE_\nArkadi Perventsev\n_START_PARAGRAPH_\nArkadi Aleksejevit\xc5\xa1 Perventsev (ven. \xd0\x90\xd1\x80\xd0\xba\xd0\xb0\xcc\x81\xd0\xb4\xd0\xb8\xd0\xb9 \xd0\x90\xd0\xbb\xd0\xb5\xd0\xba\xd1\x81\xd0\xb5\xcc\x81\xd0\xb5\xd0\xb2\xd0\xb8\xd1\x87 \xd0\x9f\xd0\xb5\xcc\x81\xd1\x80\xd0\xb2\xd0\xb5\xd0\xbd\xd1\x86\xd0\xb5\xd0\xb2; 26. tammikuuta (J: 13. tammikuuta) 1905 Stavropolin l\xc3\xa4\xc3\xa4nin Nagutin kyl\xc3\xa4, nykyinen Mineralnyje Vodyn piirin Nagutskoje \xe2\x80\x93 2. marraskuuta 1981 Moskova) oli ven\xc3\xa4l\xc3\xa4inen neuvostokirjailija._NEWLINE_Arkadi Perventsev syntyi opettajan perheeseen ja opiskeli Baumanille nimetyss\xc3\xa4 Moskovan teknillisess\xc3\xa4 korkeakoulussa. H\xc3\xa4nen ensimm\xc3\xa4iset kertomuksensa sek\xc3\xa4 Ven\xc3\xa4j\xc3\xa4n kansalaissodasta kertova romaani Kot\xc5\xa1ubei ilmestyiv\xc3\xa4t vuonna 1937. Toisen maailmansodan aikana Perventsev ty\xc3\xb6skenteli Izvestijan sotakirjeenvaihtajana. Vuonna 1950 h\xc3\xa4n liittyi NKP:hen. Vuodesta 1958 l\xc3\xa4htien h\xc3\xa4n toimi Ven\xc3\xa4j\xc3\xa4n SFNT:n ja vuodesta 1971 Neuvostoliiton kirjailijaliiton hallituksien j\xc3\xa4senen\xc3\xa4._NEWLINE_Perventsevin toisesta maailmansodasta kertova romaani \xe2\x80\x9dVarjele kunniaa nuoresta pit\xc3\xa4en\xe2\x80\x9d (T\xc5\xa1est s molodu, 1948) sai Stalin-palkinnon vuonna 1949. Samana vuonna h\xc3\xa4net palkittiin Igor Savt\xc5\xa1enkon ohjaaman elokuvan \xe2\x80\x9dKolmas isku\xe2\x80\x9d (Treti udar, 1948) k\xc3\xa4sikirjoituksesta. Kirjailija on saanut my\xc3\xb6s Leninin kunniamerkin. H\xc3\xa4nen avoimen propagandististen teoksiensa taiteellinen arvo on v\xc3\xa4h\xc3\xa4inen.'